Tre farger-trilogien

Tre farger er en film-trilogi som er regissert av den polske regissøren Krzysztof Kieślowski. 
Han skrev også manus til filmene sammen med Krzysztof Piesiewicz, og musikken er komponert av Zbigniew Preisner. Blå og Rød er hovedsakelig på fransk, mens Hvit er for det meste er på polsk. Trois couleurs : Bleu (Blå) kom ut i 1993, mens Trzy kolory: Biały (Hvit) og Trois couleurs : Rouge (Rød) kom ut i 1994. Filmene høstet en rekke priser, og Rød ble Oscar-nominert i kategoriene beste regi, beste cinematografi og beste originalmanus.
Med trilogien fikk Kieślowski sitt internasjonale gjennombrudd, og det er ett av hans høyest ansette verk. Filmene skulle også bli hans siste, da han etter utgivelsen av Rød i 1994 kunngjorde han at ville trekke seg tilbake fra filmindustrien. Han døde to år senere.


== Tematikk ==

Filmene har fått navn etter de tre farvene i det franske flagget: blått, hvitt og rødt. Tematisk tar filmene utgangspunkt i idealene til Den franske republikk, som er henholdsvis frihet (Blå), likhet (Hvit) og brorskap (Rød). Men på samme måte som i De ti bud kan sammenhengen synes fjern, og i enkelte tilfeller ironisk eller motsigende. Snarere ønsket Kieślowski å ta opp mer allmenne spørsmål ved menneskets natur, særlig om moral. Som han uttalte i et intervju med en studentavis ved University of Oxford: «Ordene [frihet, likhet, brorskap] er franske fordi pengene som finansierte filmene kom fra Frankrike. Dersom pengene hadde kommet fra et annet land, ville ikke filmene ha hett det samme, og de kulturelle konnotasjonene ville ha vært annerledes. Men filmene som sådan ville nok ha vært like.»


== Handling ==
Blå utspiller seg i Paris. Handlingen i Hvit finner sted delvis i Paris og delvis i Warszawa, mens Rød foregår i Genève.


=== Synergi ===

De tre filmene er til en viss grad vevet inn i hverandre. I Hvit kan man se deler av handlingen fra Blå utspille seg i bakgrunnen, ettersom de to ellers uavhengige handlingene tilfeldigvis finner sted på samme tid og sted i tinghuset i Paris. På slutten av Rød ser man dessuten hovedrollefigurene fra alle tre filmer i ett og samme nyhetsinnslag, idet alle har overlevd den samme fergeulykken på Den engelske kanal.


=== Den gamle damen ===
Hver av de tre filmene har med en scene der en eldre, krokrygget dame forgjeves forsøker å putte en glassflaske inn i en gjenvinningscontainer. I den første filmen, Blå, ser ikke Julie damen fordi hun er blendet av det skarpe lyset og sin egen elendighet; i Hvit smiler Karol hånlig når han ser damen, ifølge Kieślowski fordi han i det øyeblikk innser at det finnes noen som har det verre enn ham; og i Rød, hvis overordnede tema er brorskap, hjelper Valentine den gamle damen med å putte flasken inn i containeren. Dette kan tolkes som en utvikling i den samlede personligheten til filmenes tre protagonister, der broderligheten og nestekjærligheten til sist seirer fremfor likegyldighet og hån.
En tilsvarende scene er også med i Veronikas to liv.


== Priser ==
Til sammen vant de tre filmene en rekke prestisjetunge internasjonale kritikerpriser – inkludert Gulløven for beste film og Sølvløven for beste regissør på Filmfestivalen i Venezia, og Sølvbjørnen for beste regissør på Filmfestivalen i Berlin. I tillegg ble Rød nominert i tre Oscar-kategorier, men tapte for henholdsvis Forrest Gump, Pulp Fiction og Legends of the Fall.


== Eksterne lenker ==
Oppføringer i IMDb:
(en) Trois couleurs : Bleu på Internet Movie Database
(en) Trzy kolory: Bialy på Internet Movie Database
(en) Trois couleurs : Rouge på Internet Movie Database
Roger Ebert om Tre farger-trilogien